Københavns Adresseavis, 1775-10-09
Helsingøer, den 6 October. Den 2den ankom fra Østersøen 25 Skibe, deriblant en stor nye svensk Fregat fra Biørnebog med Tiære, Bræder og Tømmer til Marseille destineret. Samme Dag kom til Ankers her uden for Cronborg 16 Skibe til Østersøen destineret, deriblant var og Skipper Andersen af Flekkefiord fra Friderichshald, og Lorenz Petersen Steenberg af Schielschiør fra Christiansund til Kiøbenhavn destineret; samme beretter, at 2 Mile, fra Christiansund er forulykked Skipper Biørnqvist, førende en Galliot af Kiøbenhavn, ladet med 1000 Tdr. Rug fra Danzig til Christiansund destineret; paa samme var Lods ombord, men kom i Storm paa en Blidklippe, af Ladningen blev aldeles intet bierget, men Folkene og noget af Takkelagen. Samme Skipper beretter og, at der var i Christiansund stor Trang paa Rug, saa at en Tønde kostede 5 Rdlr., og en Tønde feed Sild 2 1/2 Rdlr. Den 3die ankom fra Østersøen 22 Skibe, deriblant en fransk Snov fra Petersborg hiem, 2 hollandske Fregatter fra Riga med Tømmer, Hør og Hamp til Cadix, og 1 hollandsk tremastet Hukkert fra Pernon med Tømmer og Hør til Port a Port De Skibe, som komme fra Danzig, berette, at Priserne paa Kornvare falde der meget stærk, og Fragten stiger, som nu er 16 Fl. hollandsk pr. Læst til Holland, som forkort siden var 12 Fl., og at der fattedes Skibe for at fragte. Samme Dag ankom hertil hele Besætningen fra et stort hollandsk Fløytskib, ført af Skipper Jakob Sievers af Ostfriesland, kommende fra Narve, ladet med Tømmer, og destineret til Amsterdam, som for 14 Dage siden paa Gotland om Natten er forulykket, Folkene bleve alle biergede, og Takkelagen; der meenes og at Ladningen bliver bierget, men Skibet i Stykker. Disse Folk berette og, at samme Nat blev forliist paa Gotland en Snov fra Petersborg, med Hør og Hamp til Amsterdam. Den 4de ankom fra Østersøen 10 Skibe, alle Hollandske fra Stettin og Kønigsberg, 1 fra Memel med Tømmer og Hør til Cadix, og de 2. sidste hollandske Fløyter fra Narva dette Aar, saa at den hele hollandske Narvaflode dette Aar haver været særdeles lykkelig, for alt saa tilig paa Høsten have aflagt deres sædvanlige tvende Reyser paa Narva og Amsterdam, og af samme Narvafløde er kun et Fløytskib forulykket dette Aar paa Gotland, som meldt. Den 5te indkom fra Nordsøen, 12 Skibe, deriblant 3 Engelske fra London ballastet til Petersborg, 1 dito fra Leverpol med Salt til Memel, Resten Hollandske, saa indkom og samme Dag de 16 Skibe, som vare komne til Ankers uden for Kronborg den 2den, som strax fortsatte Reysen; blant samme var et Fartøy fra Tronhiem, og et fra Stavanger, begge med Sild til Kiøbenhavn. Saa indkom og samme Dag her i Havnen 2 hornbekker Fartøyer fra Horsens og Randers med Smør, og i Dag udgaaer her af Havnen Matthias Berg med Stykgods til Kiøbenhavn, og for kontrær Vind ligger her i Sundet Peder Larsen af og til Roskilde fra Kiøbenhavn. Den 9 October. Den 6te ankom fra Nordsøen 15 Skibe, deraf 1 Lybekker fra Bourdeaux og 1 svensk Orlogskib fra Middelhavet til Carlskrone. Samme Dag indkom her i Havnen Skipper Brandt fra Farøe med Steen, og Ole Valløe fra Kiøbenhavn med Stykgods, og udgik 2 norske Kreyerter hiem. Samme Dag ankom fra Østersøen 10 Skibe, deriblant 1 Svensk fra Stokholm til Middelhavet. Den 7de indkom fra Nordsøen 12 Skibe, deriblant 2 Danske til Kiøbenhavn fra Strat David, 1 dito fra Findmarken og 1 fra Jsland, begge med Fisk.